
Proiect

PARLAMENTUL  REPUBLICII  MOLDOVA
LEGE

cu privire la profilaxia infecţiei HIV/SIDA

     
Parlamentul adoptă prezenta lege. 

Prezenta lege reglementează şi stabileşte baza legislativă a acţiunilor înfăptuite pentru profilaxia răspîndirii infecţiei HIV/SIDA prin reducerea  cazurilor noi de infectare,  prin  stoparea creşterii exponenţiale a epidemiei şi reducerea impactului acesteia, asigurarea asistenţei medicale şi sociopsihologice persoanelor care trăiesc cu HIV/SIDA, membrilor familiilor lor, prin garantarea respectării drepturilor acestora, precum şi prin consolidarea eforturilor de prevenire şi combatere.

Capitolul I

Dispoziţii generale

Articolul 1. Sfera de reglementare şi scopul prezentei legi

(1) Prezenta lege reglementează relaţiile privind:

a) efectuarea politicii complexe îndreptate spre unirea eforturilor structurilor statale, nonguvernamentale şi internaţionale, a persoanelor care trăiesc cu HIV/SIDA, antreprenorilor şi persoanelor particulare, aplicarea sistemului de  monitorizare şi evaluare a activităţilor de profilaxie a infecţiei HIV/SIDA ;

b) efectuarea profilaxiei ca un sistem de măsuri de reacţionare la epidemie, în baza activităţilor informaţionale îndreptate spre ridicarea nivelului de cunoaştere a problemelor ce ţin de HIV/SIDA, inclusiv în grupurile social vulnerabile;

c) excluderea discriminării persoanelor afectate de HIV/SIDA, garantarea respectării drepturilor omului şi demnităţii umane în acest context;

d) elaborarea şi perfecţionarea programelor cu privire la ocrotirea copiilor, cu realizarea sistemului de educaţie în baza programelor diferenţiate, promovării modului sănătos de viaţă, inclusiv a programelor de prevenire a consumului de droguri, programelor de prevenire a  infectării cu virusul HIV, educaţiei în problemele protecţiei de la infectare, prevenirii stării de orfan social din cauza decesului de SIDA a unui sau ambilor părinţi; 

e) asigurarea accesului garantat la asistenţa medicală şi socială a persoanelor cu HIV/SIDA, inclusiv la tratament, îngrijiri şi susţinere; 

f) asigurarea condiţiilor inofensive la acordarea asistenţei medicale, diagnosticului de laborator, prevenirea riscului infectării intraspitaliceşti şi profesionale.
Articolul 2. Cadrul juridic  

(1)  Legislaţia cu privire la profilaxia infecţiei HIV/SIDA se constituie din Constituţia Republicii Moldova, prezenta lege, alte acte normative, precum şi din actele  internaţionale la care Republica Moldova este parte. 

(2)  Dacă tratatul sau acordul internaţional la care Republica Moldova este parte stabileşte alte norme, decît cele ale prezentei legi, se vor aplica normele tratatului sau ale acordului internaţional.

Articolul 3. Noţiuni principale 

Noţiunile şi abrevierile utilizate în prezenta lege desemnează:

· HIV – Virusul Imunodeficienţei Umane, care conduce la reducerea şi distrugerea sistemului imun al organismului şi provoacă maladia SIDA; 

· statutul HIV pozitiv  - prezenţa marcherilor virusului HIV în organismul uman care mărturisesc despre faptul infectării;
· SIDA - Sindromul  Imunodeficienţei Achiziţionate – fază a maladiei determinată de HIV;

· tratament antiretroviral (ARV) – aplicarea preparatelor specifice care au drept efect încetinirea replicării şi deci a răspîndirii virusului în corpul uman; 

· UDI – utilizatorii de droguri injectabile;
· profilaxia post-expunere (PPE) – tratament antiretroviral de termen scurt, cu scopul de a reduce posibilitatea de infectare cu HIV, după potenţiala expunere în cadrul activităţii profesionale sau prin intermediul raportului sexual forţat / în cazul unui viol;
· consiliere şi testarea benevolă - consilierea pretestare şi posttestare, inclusiv consilierea pentru obţinerea unui consimţămînt informat pentru testarea la marcherii HIV; 

· confidenţialitate – protejarea şi garantarea dreptului la intimitate a unei persoane care face testul HIV sau este diagnosticată ca fiind HIV pozitivă;

· consiliul naţional de coordonare a programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei – structură funcţională intersectorială care asigură dirijarea şi monitorizarea strategiilor şi activităţilor programelor naţionale de profilaxie şi control al infecţiei HIV/SIDA, infecţiilor cu transmitere sexuală şi de control al tuberculozei şi a granturilor Fondului Global „SIDA, Tuberculoză,  Malaria” şi Băncii Mondiale;

· standarde universale de precauţie – reguli ce prevăd condiţiile obligatorii de prevenire a infectării cu virusul HIV prin expunerea la contactul direct cu sînge şi alte lichide biologice pentru serviciile de asistenţă medicală şi alte servicii; 

· tratament de substituţie – terapia cu utilizarea tratamentului de substituire a drogurilor;

· asistenţa paliativă – acţiuni care îmbină un şir de măsuri şi terapii cu scopul de a îmbunătăţi  calitatea vieţii persoanelor cu HIV/SIDA şi membrilor familiilor lor;

· infectare nozocomială – contractarea cu virusul HIV prin intermediul intervenţiilor şi manoperelor medicale; 

· ITS – infecţii cu transmitere sexuală.
· Sex comercial – oferirea serviciilor sexuale contra plată
Capitolul II

Cadrul măsurilor de profilaxie

Articolul 4. Cadrul măsurilor strategice de profilaxie a infecţiei HIV/SIDA

(1) Măsurile de  profilaxie a infecţiei HIV/SIDA sînt reglementate  în temeiul prezentei legi, altor acte normative aprobate în baza acestei legi, precum şi tratatelor internaţionale la care Republica Moldova este parte. 

(2) Programele de profilaxie şi control al infecţiei HIV/SIDA sînt integrate în planul naţional de dezvoltare. 

(3) Este obligatorie promovarea implicării sporite a persoanelor care trăiesc cu HIV/SIDA şi a ONG-urilor din domeniu în elaborarea şi implementarea Programului Naţional de profilaxie şi control al infecţiei HIV/SIDA şi a programelor conexe, printre care cele de educaţie pentru prevenire, îngrijire şi tratament, asistenţă juridică, socială şi politicile de încadrare în muncă.  

(4) Sensibilizarea opiniei publice la nivel naţional se efectuează prin intermediul activităţilor de informare, educare, comunicare şi campanii mass-media menite să promoveze un mod de viaţă sănătos, inofensiv, comportamente responsabile, nediscriminarea, egalitatea gender şi compasiunea.
(5) În instituţiile de învăţămînt se va asigura difuzarea materialelor informative privind prevenirea transmiterii infecţiei HIV şi comportamentul   nondiscriminatoriu şi tolerant   faţă de persoanele afectate de HIV/SIDA.

Articolul 5. Educaţia pentru prevenirea infecţiei HIV/SIDA 

(1) Statul  este responsabil la nivel naţional de programele educaţionale menite să informeze şi să educe tinerii cu referire la comportamentele responsabile. 

(2) Prevenirea  infecţiei HIV/SIDA se include în curricula cursului obligatoriu la nivelul sistemului de învăţămînt primar, mediu, universitar şi postuniversitar, în activităţile educative formale şi neformale în rîndul adolescenţilor instituţionalizaţi, tinerilor cu retard mintal şi disabilităţi fizice, contingentului forţelor armate. 

(3) Activităţile de instruire şi promovare a comportamentului fără risc privind prevenirea infecţiei HIV/SIDA, asigurare cu materiale informaţionale a copiilor neşcolarizaţi se efectuează în centrele pentru tineret, centrele pentru copii şi alte instituţii de menire socială.

(4) Ministerele şi alte autorităţi administrative centrale, autorităţile administraţiei publice locale, sînt obligate să  elaboreze şi să implementeze măsuri de mobilizare a societăţii, asociaţiilor, mass-media şi altor organizaţii pentru participarea la programele de educare şi diseminare a informaţiei despre HIV/SIDA în cadrul serviciilor de asistenţă medicală şi la locurile de muncă. 

Capitolul III

Activităţile de prevenire în cadrul grupurilor vulnerabile 

Articolul 6. Copiii, tinerii şi infecţia HIV/SIDA

(1) Copiii beneficiază de consiliere adaptată la necesităţile lor specifice. Se vor respecta toate rigorile de confidenţialitate aplicabile şi în cazul adulţilor.

(2) Copiii şi tinerii afectaţi de HIV/SIDA au drepturi egale cu cele ale semenilor lor, beneficiază de asistenţă socială şi juridică, acces la programele de educaţie şi prevenire, precum şi la îngrijirea şi tratamentul, de care au nevoie în virtutea statutului lor.

(3) Copiii afectaţi de HIV/SIDA aflaţi în instituţii medico-sanitare, sociale, de învăţămînt şi detenţie nu pot fi supuşi unor practici discriminatorii în baza statutului HIV/SIDA pozitiv.

(4) Copiii şi tinerii, victime ale traficului sau exploatării sexuale, afectaţi de HIV/SIDA, vor fi trataţi drept victime.

Articolul 7. Femeile şi infecţia HIV/SIDA

(1) Guvernul şi ministerele de resort elaborează şi implementează politici şi strategii de promovare a egalităţii gender în toate relaţiile sociale, de educaţie, angajare în cîmpul muncii, oportunităţi economice şi asistenţă socială, programe de asistenţă şi reabilitare a victimelor violenţei domestice şi sexuale a femeilor traficate.

(2) În scopul asigurării sănătăţii publice, femeile HIV pozitive beneficiază de contracepţie gratuită, inclusiv de sterilizare benevolă, cu acordul femeii, manifestat după consilierea adecvată.

Articolul 8.  Prevenirea infecţiei HIV/SIDA în rîndul utilizatorilor de droguri injectabile 

(1) Ministerele şi alte autorităţi administrative centrale interesate, serviciile publice sanitare desconcentrate şi descentralizate elaborează, programe educaţionale şi de reabilitare (medicală şi socială)  speciale pentru utilizatorii de droguri injectabile, cu scopul de a reduce consumul de droguri, de a preveni  infecţia HIV/SIDA în rîndurile consumatorilor, de a antrena la tratament voluntar de substituţie.

(2) Ministerele şi alte autorităţi administrative centrale interesate, autorităţile administraţiei publice locale, serviciile publice sanitare desconcentrate şi descentralizate implementează programe educaţionale şi de reabilitare (medicală şi socială)  speciale pentru utilizatorii de droguri injectabile şi asigură o acoperire teritorială vastă a acestor şi o accesibilitate sporită la  materialele cu caracter profilactic.

(3) Programele de reducere a noxelor conţin activităţi de educaţie, prevenire, conştientizare şi consultative. 

(4) Terapia de substituţie, cu utilizarea tratamentului de menţinere prin metadonă, se oferă în condiţii de confidenţialitate persoanelor care solicită voluntar acest tratament şi care corespund criteriilor de selecţie. 

Articolul 9. Prevenirea infecţiei HIV/SIDA în rîndurile minorităţilor sexuale şi  persoanelor care practică sex comercial

(1) Ministerele şi alte autorităţi administrative centrale interesate, serviciile publice sanitare desconcentrate şi descentralizate, în comun cu societatea civilă,  elaborează programe pentru reprezentanţii minorităţilor sexuale şi lucrătorii  sexului comercial. 
(2) Ministerele şi alte autorităţi administrative centrale interesate, autorităţile administraţiei publice locale serviciile publice sanitare desconcentrate şi descentralizate, în comun cu societatea civilă,  implementează programe pentru reprezentanţii minorităţilor sexuale şi lucrătorii  sexului comercial.
(3) Programele educaţionale se bazează pe principiul nediscriminării, promovării atitudinii îngăduitoare faţa de persoanele cu HIV/SIDA, respectului şi garantării drepturilor.

Articolul 10. Prevenirea infecţiei HIV/SIDA în rîndul contingentului militar 

Ministerul Apărării, Ministerul Afacerilor Interne şi Serviciul Grăniceri elaborează şi implementează programe eficiente de prevenire a infecţiei HIV/SIDA prin promovarea comportamentelor responsabile, elaborează standarde minime de cunoştinţe şi include aceste programe de sensibilizare şi prevenire în instruirea permanentă a efectivului. 

Articolul 11. Activităţile de prevenire a HIV în cadrul penitenciarelor 
Ministerul Justiţiei asigură:

instruirea şi educarea personalului şi a deţinuţilor, în scopul competenţelor şi cunoştinţelor în domeniul prevenirii HIV/SIDA, comportamentelor responsabile, consilierii pre- şi posttestarea la HIV; 

realizarea programelor de reducere a noxelor, punerea la dispoziţie a dezinfectantelor, precum şi distribuirea gratuită a seringilor şi   prezervativelor în instituţiile penitenciare;

asigurarea accesului la tratament gratuit specific antiretroviral şi a maladiilor oportuniste. 

Articolul 12. Activităţi de prevenire în rîndul persoanelor migrante, refugiaţilor şi solicitanţilor de azil 

(1) Ministerele şi alte autorităţi administrative centrale interesate, serviciile publice sanitare desconcentrate şi descentralizate elaborează programe de prevenire menite să dezvolte competenţe şi cunoştinţe minime despre HIV/SIDA în rîndul persoanelor migrante, refugiaţilor şi solicitanţilor de azil şi să le ofere materiale informative. 

(2) Ministerele şi alte autorităţi administrative centrale interesate, serviciile publice sanitare desconcentrate şi descentralizate, autorităţile administraţiei publice locale implementează programe de prevenire menite să dezvolte competenţe şi cunoştinţe minime despre HIV/SIDA în rîndul persoanelor migrante, refugiaţilor şi solicitanţilor de azil şi să le ofere materiale informative. 

(3) Ministerul Sănătăţii şi Protecţiei Sociale în comun cu ministerele şi alte autorităţi administrative centrale organizează activităţi de prevenire a infecţiei HIV/SIDA, asistenţă socială şi materială pentru persoanele migrante, refugiaţi şi solicitanţi de azil. 

(4) Persoanele migrante, refugiaţii şi solicitanţii de azil  beneficiază de tratamentul ARV şi de tratamentul infecţiilor oportuniste, conform legislaţiei în vigoare. 

Capitolul IV

Consilierea şi testarea benevolă

Articolul  13. Accesul la testare

(1) Cetăţenilor Republicii Moldova, cetăţenilor străini şi apatrizilor, care locuiesc sau se află temporar pe teritoriul Republicii Moldova, li se asigură dreptul la examenul medical (inclusiv anonim) în scopul depistării precoce a virusului HIV şi a maladiei SIDA. Examenul medical  se efectuează gratuit.

(2) Testarea la marcherii virusului HIV se efectuează în baza regulilor de examinare şi supraveghere medicală, elaborate şi aprobate de către Ministerul Sănătăţii şi Protecţiei Sociale,  în conformitate cu prezenta lege şi la adresarea  persoanelor.  

Articolul 14. Laboratoarele şi centrele de consiliere şi testare  

(1) Prestarea serviciilor de consiliere pre-test şi post-test se efectuează  în instituţiile medico-sanitare publice şi private abilitate şi acreditate, precum şi în serviciile de sănătate pentru tineret, acreditate în modul stabilit de legislaţia în vigoare. Consilierii trebuie să posede un nivel de competenţă adecvat standardelor determinate de Ministerul Sănătăţii şi Protecţiei Sociale.

(2) Testarea sîngelui la marcherii HIV se efectuează în laboratoarele instituţiilor medico-sanitare publice şi centrele de medicină preventivă ale Ministerului Sănătăţii şi Protecţiei Sociale, acreditate în modul stabilit de legislaţia în vigoare.

Articolul 15. Consimţămîntul pentru testarea la HIV

 (1) Testarea la HIV urmează a fi făcută doar în baza consimţămîntului benevol şi informat al persoanei, exprimat în scris. 

(2)  a) În cazul minorilor, consimţămîntul benevol exprimat în scris urmează a fi exprimat atît de minor cît şi de reprezentantul legal al acestuia. 
           b) În cazul imposibilităţii obţinerii consimţămîntului de la reprezentantul legal al minorului, consimţămîntul benevol al minorului exprimat în scris va fi suficient, dacă efectuarea testării este necesară pentru minor.

(3) a) În cazul persoanelor cu retard mintal pentru efectuarea testării este necesar consimţămîntul scris al reprezentantului legal. 
      b) În cazul internării persoanelor lipsite de discernămînt internate în clinicele specializate, responsabil  de luarea deciziei privind testarea este administraţia clinicelor, conducîndu-se de interesele pacienţilor. 

Articolul 16. Confidenţialitatea 
(1) Dreptul la confidenţialitate al persoanei care solicită testarea la HIV sau al persoanei diagnosticate cu HIV este garantat. 

(2) Rezultatul testului la HIV este confidenţial şi poate fi eliberat numai următoarelor persoane:

persoanei testate; 

părintelui sau tutorelui minorului testat; 

reprezentantul legal al persoanei lipsite de discernămînt; 

conducătorului instituţiei medico-sanitare la  care a fost colectată proba de sînge;

conducătorului instituţiei medico-sanitare publice la locul de trai (medicului de familie);

judecătorului care a emis hotărîrea de testare obligatorie în condiţiile prevăzute de articolul 17 al prezentei legi. 

(3)  Persoanele depistate  cu statutul HIV pozitiv sînt avizate în scris de către instituţiile medico-sanitare asupra necesităţii respectării regulilor de prevenire a răspîndirii infecţiei HIV/SIDA, precum şi asupra răspunderii penale pentru punerea intenţionată în pericolul de  contaminare sau pentru infectarea intenţionată a altor persoane. 

(4) a) orice persoană HIV-infectată este obligată să comunice statutul său  soţului (soţiei) sau partenerului sexual;

b) personalul medical poate iniţia notificarea partenerilor sexuali de statutul HIV al pacientului (pacientei) doar după examinarea circumstanţelor fiecărui caz în parte din punct de vedere al eticii medicale şi al confidenţialităţii, dacă sînt întrunite criteriile de mai jos:

persoana cu statutul HIV pozitiv  a beneficiat de consiliere complexă; 

consilierea oferită persoanei nu a avut drept rezultat schimbări comportamentale pozitive în direcţia reducerii riscurilor;  

persoana cu statutul HIV pozitiv a refuzat să notifice sau să-şi dea acordul la  informarea partenerului (partenerilor) sexuali despre statutul său; 

există un risc real de transmitere a HIV partenerului (partenerilor); 

persoana HIV-pozitivă este anunţată în prealabil şi i se oferă un termen rezonabil pentru a-şi comunica statutul său.
(5) Personalul medical şi alte persoane care în virtutea obligaţiilor de serviciu deţin informaţii privind examenele medicale la infectare cu virusul HIV (maladia SIDA) şi rezultatele lor, sînt obligate să păstreze secretul acestei informaţii. Pentru divulgarea secretului ei sînt traşi la răspundere administrativă în conformitate cu legislaţia în vigoare.

Articolul 17. Interzicerea testării obligatorii 
(1) Testarea obligatorie ca precondiţie pentru angajare, călătorii, acces la servicii medicale, admiterea la instituţiile de învăţămînt este interzisă, cu excepţia cazurilor prevăzute de legislaţia în vigoare. Sînt interzise toate formele de testare ascunsă. 

(2 Testarea la marcherii HIV este  obligatorie în următoarele cazuri: 

a) donarea sîngelui, ţesuturilor, lichidelor şi organelor; 

b) în baza hotărîrii instanţei de judecată în cazuri de viol şi expunerea cu bună ştiinţă la riscul de infectare, atunci cînd acuzatul nu îşi dă consimţămîntul la testare, după beneficierea de consiliere în domeniu. 
Articolul 18. Testarea de santinelă 

(1) Testarea de santinelă este testarea la HIV a probelor de sînge colectate în alte scopuri legitime sau nemijlocit de la persoane aparţinînd unor grupuri specifice, cum ar fi femeile însărcinate, utilizatorii de droguri intravenoase, persoanele care practică sex comercial, deţinuţii,  pentru  identificarea tendinţelor procesului epidemic HIV asociat cu anumite comportamente sau practici de risc. 

(2) Înainte de testare, orice informaţie care permite identificarea persoanei testate va fi exclusă. Autorităţile de sănătate publică vor fi informate doar despre numărul de cazuri de HIV fără notificarea lor.

Capitolul V

Asistenţă şi tratament 

Articolul 19.  Supravegherea medicală

Persoanele cu statut HIV pozitiv sînt supuse supravegherii medicale. 

Articolul 20. Protocoalele naţionale pentru tratamentul infecţiei HIV/SIDA 
(1) Protocoalele naţionale pentru tratamentul infecţiei HIV/SIDA se elaborează şi se adaptează pentru oferirea tratamentului complex bolnavilor de SIDA şi persoanelor cu statutul HIV pozitiv. Protocoalele garantează accesibilitatea la serviciile medicamentoase şi de spitalizare. 
(2)Aceste servicii vor include: 

diagnosticarea şi tratamentul HIV/SIDA, a infecţiilor şi maladiilor oportuniste, infecţiilor cu transmitere sexuală, altor infecţii şi complicaţii; 

servicii de laborator;   

tratament de urgenţă;

asistenţă psihologică;

asistenţă socială;

tratament paliativ.

Articolul 21.  Accesul la tratament ARV şi alte forme de tratament 
(1) Statul asigură accesul  persoanelor HIV pozitive la tratamentul ARV şi la tratamentul infecţiilor oportuniste, conform indicaţiilor clinico-imunologice, gratuit, conform Programului  naţional de profilaxie şi control al infecţiei HIV/ SIDA şi ITS .

(2) Persoanele HIV pozitive şi bolnave de SIDA beneficiază de asistenţă medicală primară în baza Pachetului unic de asigurări obligatorii de asistenţă medicală, conform legislaţiei în vigoare.

Articolul 22.  Asistenţa paliativă 

(1) Ministerul Sănătăţii şi Protecţiei Sociale elaborează standarde referitor la asistenţa paliativă pentru pacienţii spitalizaţi şi la domiciliu. 

(2) Ministerul Sănătăţii şi Protecţiei Sociale coordonează la nivel naţional dezvoltarea serviciilor de îngrijiri paliative.

(3) Medicii informează, la cerere, familiile persoanelor cu statutul HIV pozitiv referitor la îngrijirile paliative. 

Articolul 23. Prevenirea transmiterii infecţiei HIV/SIDA de la mamă la făt 
(1) Toate femeile însărcinate au acces la consiliere şi testare benevolă gratuită la marcherii HIV. 

(2) Femeilor HIV-pozitive însărcinate şi nou-născuţilor acestora li se garantează accesul la tratament ARV profilactic gratuit. 

(3) Nou-născuţilor din mame HIV pozitive li se oferă alimentaţie artificială gratuită. 

Capitolul VI

Interzicerea discriminării

Articolul 24.  Interzicerea discriminării la locul de lucru 

 (1) Este interzisă orice formă de discriminare în baza statutului HIV la toate etapele de angajare, promovare sau atribuirea  responsabilităţilor de serviciu în orice sferă publică sau privată, la alegerea sau numirea în funcţii publice.

 (2) Persoanele HIV pozitive angajate în cîmpul muncii în orice sferă publică sau privată beneficiază de aceleaşi drepturi, garanţii şi oportunităţi la care au acces toţi angajaţii. 

(3) Nu se admite concedierea în baza statutului HIV pozitiv.

(4) Lista profesiunilor şi specialităţilor care nu pot fi ocupate de persoanele cu statut HIV pozitiv se aprobă de către Ministerul Sănătăţii şi Protecţiei Sociale.

(5) Victimele discriminării pot apela în instanţa de judecată pentru repararea prejudiciului moral şi material. 

(6) În  funcţie de stadiul infecţiei, persoanele infectate cu HIV sau bolnave de SIDA beneficiază de servicii de orientare sau reorientare profesională conform legislaţiei în vigoare.

Articolul 25. Interzicerea discriminării în instituţiile preşcolare şi  de învăţămînt 
(1) Instituţiile preşcolare şi de învăţămînt nu au dreptul de a refuza admiterea, de a segrega sau limita participarea persoanei la anumite activităţi, inclusiv sportive, servicii sau beneficii, sau de a exmatricula persoanele respective în baza statutului HIV pozitiv. 

(2) Este interzisă discriminarea faţă de rudele sau partenerii persoanelor cu statut HIV pozitiv.

Articolul 26. Restricţii la efectuarea unei călătorii şi la alegerea reşedinţei 
(1) Cetăţenilor străini, apatrizilor  din alte ţări,  infectaţi cu virusul HIV sau bolnavi de SIDA, le este interzis aflarea pe teritoriul Republicii Moldova.

(2) Aflarea pe teritoriul Republica Moldova pe un termen de peste 3 luni este permisă numai persoanelor care prezintă certificatul medical de examinare la marcherii HIV, cu testul de laborator negativ.
(3) Persoana care nu a fost supusă unui astfel de examen este obligată să se prezinte, în primele 10 zile de la sosirea în Republica Moldova, la instituţia respectivă pentru a fi testată la marcherii HIV. Ulterior această procedură se va efectua o dată pe an.

(4) Conducătorul instituţiei, agentul economic, sau persoana particulară la care a sosit cetăţeanul străin, în condiţiile legii sînt responsabili de posesia de către acesta a certificatului medical, iar în cazul în care nu-l are, de trimiterea lui la timp la o instituţie medicală, pentru a trece examenul de laborator. 

Articolul 27. Interzicerea discriminării în instituţiile medico-sanitare publice, departamentale, private şi balneare
(1) Orice persoană dispune de acces egal la servicii medicale, indiferent de statutul HIV pozitiv . 

(2) Nu se admite refuzul internării, primirii, accesului la servicii a persoanelor cu statut HIV pozitiv, în instituţiile medico-sanitare publice, private şi  balneare sau solicitarea  taxelor sporite pentru prestarea serviciilor respective.
Articolul 28. Interzicerea discriminării în accesul la servicii de asigurare, credit şi împrumut 
Accesul persoanelor HIV pozitive la servicii de creditare şi împrumut, de asigurări medicale, asigurări de accident şi asigurarea vieţii nu poate fi limitat în baza statutului HIV pozitiv. Persoanele HIV pozitive sînt obligate să comunice, însă, informaţiile depline necesare pentru accesul la asemenea servicii şi să nu ascundă sau să denatureze informaţiile referitor la starea sănătăţii. Este interzisă refuzarea acordării creditului sau împrumutului în baza stării respective de sănătate.

Articolul 29. Răspunderea pentru nerespectarea drepturilor persoanelor infectate

Nerespectarea de către conducătorii unităţilor economice, cu forme diferite de proprietate, a instituţiilor de învăţămînt şi preşcolare, instituţiilor medico-sanitare publice, departamentale şi private a drepturilor persoanelor infectate cu HIV, precum şi lezarea intereselor lor atrage după sine răspunderea conducătorilor,  în conformitate cu legislaţia în vigoare.  

Capitolul VII

Asistenţa juridică şi responsabilitatea persoanelor cu statut HIV pozitiv
Articolul 30. Disponibilitatea asistenţei juridice şi  confidenţialitatea procesului

(1) Persoanele infectate cu HIV beneficiază de asistenţă juridică gratuită la adresarea către autorităţile publice şi/sau în instanţa de judecată. Reprezentarea în proces este  gratuită. 

(2) Toate şedinţele instanţei de judecată şi ale autorităţilor publice în procesele în care sînt implicate persoanele infectate cu HIV vor fi secrete, la solicitarea persoanei. 
Articolul 31. Responsabilitatea persoanelor cu statut HIV pozitiv

(1) Persoanele cu statut HIV pozitiv vor da dovadă de comportament responsabil pentru a-şi proteja propria stare a sănătăţii şi pentru a preveni transmiterea HIV.

(2) Persoana care ştie că este infectată cu HIV/ SIDA şi pune premeditat în pericolul contaminării o altă persoană poartă răspundere penală în conformitate cu legislaţia în vigoare. 

Capitolul VIII

Prevenirea infectării nozocomiale cu virusul HIV 

 Articolul 32. Asigurarea protecţiei pacienţilor

Conducătorii instituţiilor medico-sanitare publice, departamentale şi private  sînt obligaţi să  asigure condiţii necesare pentru prevenirea infectării cu virusul HIV a pacienţilor:

a) în  timpul examinărilor instrumentale şi de laborator, inclusiv testării la HIV, efectuării intervenţiilor chirurgicale, ginecologice, stomatologice, a procedurilor şi manoperelor medicale cosmetologice;

b) prin transfuzia sîngelui, componentelor şi preparatelor de sînge. 

Articolul 33. Asigurarea protecţiei lucrătorilor medicali

(1) Ministerul Sănătăţii şi Protecţiei Sociale  elaborează standarde universale de precauţie pentru profilaxia infectării. 

(2) Respectarea standardelor universale este o condiţie obligatorie pentru serviciile de asistenţă medicală, alte servicii care presupun expunerea la sînge şi alte fluide ale organismului uman. 

(3) Instruirea personalului medical în domeniu se efectuează de către administraţia instituţiilor medico-sanitare publice şi de către patron în instituţiile private. 

(4) Disponibilitatea inventarului necesar (seringi de unică folosinţă, sterilizatoare, dispozitive de curăţare, mănuşi) constituie o precondiţie pentru acreditarea şi reacreditarea unităţilor respective.

Articolul 34. Accesul la seturile de profilaxie postexpunere
Persoanele expuse riscului de infectare cu HIV în cadrul activităţii lor profesionale şi victimele infracţiunilor sexuale beneficiază gratuit de seturi de profilaxie postexpunere în cadrul instituţiilor medico-sanitare publice.

Articolul 35. Garanţii în cazul infectării nozocomiale

(1) Cetăţenii Republicii Moldova care au fost molipsiţi în urma transfuziilor de sînge, intervenţiilor şi manoperelor medicale sînt asiguraţi cu pensie conform legislaţiei în vigoare.

 (2) Repararea prejudiciilor morale şi materiale aduse persoanei în urma infectării revine instituţiei medicale în care a fost infectată.

(3) Contactarea virusului HIV de către personalul medical în timpul îndeplinirii obligaţiilor de serviciu se consideră boală profesională.

Capitolul IX

Dispoziţii finale şi tranzitorii

Articolul 36. Organizarea executării

Guvernul: 

pe parcursul a 12 luni, va prezenta Parlamentului propuneri privind aducerea legislaţiei în vigoare în concordanţă cu prezenta lege;

va asigura revizuirea şi abrogarea de către toate ministerele şi alte autorităţi  administrative centrale a actelor lor normative ce contravin prezentei legi.

Articolul 37. Abrogarea unor acte

La data intrării în vigoare a prezentei legi se abrogă Legea nr.1460-XII din 25 mai 1993 cu privire la profilaxia maladiei SIDA (Monitor, 1993, nr. 7, art.214).

